ΓΡΑΠΤΗ ΕΡΩΤΗΣΗ E-1981/00

υποβολή: Freddy Blak (PSE) προς το Συμβούλιο

(21 Ιουνίου 2000)

Θέμα: Ρυθμίσεις σχετικά με το ωράριο εργασίας των οδηγών βαρέων οχημάτων

Μελέτες διεθνούς ερευνητικής ομάδας έδειξαν ότι η κόπωση αποτελεί το αίτιο πολύ περισσότερων τροχαίων ατυχημάτων στις ευρωπαϊκές εθνικές οδούς από ό,τι πιστευόταν μέχρι σήμερα. Περίπου 10 000 τροχαία το χρόνο οφείλονται στην κόπωση των οδηγών.

Η έρευνα δείχνει ότι τα ατυχήματα που προκαλούνται από την κόπωση δεν οφείλονται τόσο στη διάρκεια του ωραρίου εργασίας όσο στη συγκεκριμένη στιγμή στην οποία συμβαίνει το ατύχημα, στον αριθμό των ωρών που έχουν περάσει από τότε που ξύπνησε ο οδηγός, καθώς και στη διάρκεια του τελευταίου του ύπνου. Κατά συνέπεια, είναι εξαιρετικά σημαντικό να ρυθμισθεί ο χρόνος ανάπαυσης των ευρωπαίων οδηγών.

Ο χρόνος οδήγησης-ανάπαυσης των οδηγών διέπεται επί του παρόντος από διάφορες οδηγίες, χωρίς ωστόσο να καλύπτονται όλοι οι τομείς. Η νέα πρόταση οδηγίας σχετικά με το ωράριο εργασίας των οδηγών εκκρεμεί επί του παρόντος στο Συμβούλιο (μεταφορές).

Πότε ξαναρχίζουν οι διαπραγματεύσεις ώστε όλοι οι οδηγοί να καλύπτονται από μία ενιαία οδηγία;

Ποια μέτρα λαμβάνονται ώστε να συμπεριληφθούν το ταχύτερο δυνατόν στις διατάξεις αυτές και οι οδηγοί τρίτων χωρών;

Απάντηση

(23 Οκτωβρίου 2000)

Επί του παρόντος, όλοι οι οδηγοί που πραγματοποιούν οδικές μεταφορές εμπορευμάτων εντός της Κοινότηταςπόκεινται στους ίδιους κανόνες σχετικά με το χρόνο οδήγησης και το χρόνο ανάπαυσης, συγκεκριμένα τους κοινούς κανόνες που προβλέπονται στον κανονισμό (ΕΟΚ) αριθ. 3820/85(1). Ο προαναφερόμενος κανονισμός επιτρέπει στα κράτη μέλη να θεσπίζουν αυστηρότερους κανόνες για τις εθνικές μεταφορές.

Οι οδηγοί τρίτων χωρών που είναι συμβαλλόμενα μέρη της Ευρωπαϊκής συμφωνίας σχετικά με την εργασία των πληρωμάτων των οχημάτων που εκτελούν διεθνείς οδικές μεταφορές (ΑΕΤR)πόκεινται σε ανάλογες διατάξεις.

Η οδηγία 2000/34/ΕΚ της 22 Δεκεμβρίου 2000, η οποία τροποποιεί την οδηγία 93/104/ΕΚ σχετικά με ορισμένα στοιχεία της οργάνωσης του χρόνου εργασίας προκειμένου να καλυφθούν οι τομείς και οι δραστηριότητες που εξαιρούνται από την εν λόγω οδηγία(2), προβλέπει ότι ορισμένες διατάξεις της τροποποιημένης οδηγίας εφαρμόζονται για τους μετακινούμενους εργαζομένους στους τομείς των οδικών, αεροπορικών, ποτάμιων, λιμναίων μεταφορών και της θαλάσσιας αλιείας, συγκεκριμένα οι γενικές διατάξεις σχετικά με την εξασφάλιση επαρκών περιόδων ανάπαυσης, μέγιστη εβδομαδιαία διάρκεια εργασίας 48 ωρών, τέσσερις εβδομάδες ετήσιας άδειας μετ' αποδοχών και έλεγχοιγείας και ασφάλειας. Ο ορισμός του χρόνου εργασίας αφέθηκε στα κράτη μέλη.

Υπενθυμίζεται ότι οι ομάδες και επιτροπές του Συμβουλίου εξετάζουν επί του παρόντος την ειδική πρόταση οδηγίας σχετικά με τις οδικές μεταφορές, την οποίαπέβαλε η Επιτροπή το Νοέμβριο του 1998.

Εξάλλου, στις 22 Ιουνίου 2000, η Επιτροπήπέβαλε στο Ευρωπαϊκό Κοινοβούλιο και το Συμβούλιο ανακοίνωση προκειμένου να προσδιορισθούν οι απαραίτητες δράσεις για την εφαρμογή συνολικής και συνεκτικής πολιτικής σχετικά με τις πτυχές της οδικής ασφάλειας, καθώς και τις ανταγωνιστικές, οικονομικές και κοινωνικές πτυχές των οδικών μεταφορών. Η ανακοίνωση αυτή καλύπτει εξάλλου και τη διευθέτηση του χρόνου εργασίας των οδηγών οδικών μεταφορών.

Το Συμβούλιο μόλις άρχισε την εξέταση της εν λόγω ανακοίνωσης, η οποία επί του παρόντος βρίσκεται σε κατάσταση στασιμότητας.

(1) Κανονισμός (ΕΟΚ) αριθ. 3820/85 του Συμβουλίου της 20ής Δεκεμβρίου 1985 σχετικά με την εναρμόνιση ορισμένων διατάξεων κοινωνικού χαρακτήρα στον τομέα των οδικών μεταφορών (ΕΕ L 380 της 31.12.1985, σελ. 1).

(2) Δεν έχει ακόμη δημοσιευθεί στην Επίσημη Εφημερίδα των Ευρωπαϊκών Κοινοτήτων.